VIDEO: Vrou los baba op besige perron
JY LEES NOU VIDEO: Vrou los baba op besige perron
Minder as 'n dag nadat Amerikaanse polisie via Twitter 'n pleidooi aan die publiek uitgereik het om hulle 'n baba te help identifiseer wat op 'n perron van 'n moltreinstasie in New York gelos is, is die vrou wat die baba daar gelos het gevind. Hulle vermoed die baba is in haar stootwaentjie uit 'n trein op die perron gestoot voor die ma eenvoudig weer op die trein geklim het.
Die polisie het beeldmateriaal van sekuriteitskameras van die vrou en baba bekendgemaak in 'n poging om een van die twee te identifiseer. Slegs 'n paar uur later is die vrou gevind. Sy word tans ondervra en aanklagte is hangend.
Die voorval het Maandagmiddag plaasgevind en 'n bekommerde omstander het sowat 20 minute by die baba gebly met die hoop dat die vrou sou terugkeer. Toe die vrou nie opdaag nie, het sy die polisie ontbied en die baba van sowat sewe maande oud is na 'n nabygeleë hospitaal geneem. Sy was ongedeerd en bly tans onder die sorg van die NYC Administration for Children's Services.